Jørgen Lorentzen

Jørgen Ludvig Lorentzen (født 1956) er en norsk litteraturviter og forsker. Han har jobbet som journalist og forlagsredaktør, og var ansatt som forsker ved Senter for tverrfaglig kjønnsforskning fra 2003 til 2012. Han har siden vært daglig leder i Stiftelsen Hedda, en organisasjon som jobbet med ulike kunstneriske prosjekter, og arbeidet med ulike frilansprosjekter. Han er også produsent i Integral Film som han eier og driver sammen med sin kone, regissøren Nefise Özkal Lorentzen. Lorenzen er aktiv i lokalpolitikken i Nesodden kommune, der han er medlem av kommunestyret for Arbeiderpartiet.

Som litteraturviter har han bl.a. forsket på fremstillinger av menn i litteratur fra 1800-tallet, særlig Henrik Ibsens diktning, og på fremstillinger av kjønn i litteratur og film i nyere tid, ofte med queerteoretisk utgangspunkt. Lorentzen var en av flere forskere som ble intervjuet i TV-serien Hjernevask og han var sentral i debatten som oppstod i etterkant.

Utdannelse og forskning 
Lorentzen tok ettårig agronomutdannelse ved Vestfold Landbruksskole 1975–1976. Han studerte deretter historie og samfunnspolitikk ved Oppland distriktshøgskole, og senere filosofi ved Universitetet i Bergen og litteraturvitenskap ved Universitetet i Oslo. Han ble dr. art. i litteraturvitenskap i 1997, med avhandlingen Mannlighetens muligheter om mannsfigurer hos Hamsun, Strindberg og Garborg.

Lorentzen var amanuensis ved Institutt for nordistikk og litteraturvitenskap ved Universitetet i Oslo fra 1994–1995 og førsteamanuensis samme sted 1997–1998. Mens han jobbet med doktorgraden jobbet han som kursholder ved Postens brevsenter. Fra 1999 til 2000 var han engasjert som forsker ved Institutt for nordistikk og litteraturvitenskap, og i 2002 ble han engasjert av Barne- og familiedepartementet og Nordisk ministerråd for å forberede programmet Den nordiske mannen, før han begynte med forskningsprosjektet "Framveksten av det moderne farskapet" som omhandlet farskapets historie i Norge fra 1850 og fremover. Dette prosjektet var en del av forskningsprosjektet "Menn og maskuliniteter" som Lorentzen ledet ved Senter for kjønnsforskning ved Universitetet i Oslo. Prosjektet var finansiert av Norges forskningsråd, og ble avsluttet i 2008. Høsten 2008 startet han et nytt prosjekt sammen med Wencke Mühleisen kalt Being Together, Remaking Public Intimacies. Prosjektet var finansiert av Norges forskningsråd og varte fram til 2012.

I 2013 begynte Lorentzen som daglig leder i Stiftelsen Hedda og utgjorde den ene halvparten av staben sammen med Nina Hodneland. Stiftelsen Hedda jobbet for å fremme likestilling, demokrati og menneskerettigheter gjennom kunstneriske prosjekter og programmer.

Verv og kampanjer 
Lorentzen har vært engasjert i en rekke saker knyttet til fagfeltene sine. Han startet i 1993 kampanjen «Hvitt bånd – menn mot vold mot kvinner». Han har sittet i juryen for flere litteraturkonkurranser, blant annet en novellekonkurranse for ungdom. Han har også vært aktiv i Norsk kritikerlag. Han var tidligere styremedlem i Reform ressurssenter for menn. Videre var han med på å starte Nettverk for forskning om menn i 1989. Lorentzen har også vært leder for Norsk faglitterær forfatter- og oversetterforening (NFF).

Publikasjoner 
Lorentzens doktorgradsavhandling, Mannlighetens muligheter: Om mannlig under, erfaring og etikk i det moderne gjennombrudds litteratur, handler om mannsfigurer hos Knut Hamsun, August Strindberg og Arne Garborg. I tillegg til doktorgradsavhandlingen har Lorentzen skrevet åtte fagartikler i fagfellevurderte tidsskrifter (tre i internasjonale), deriblant flere artikler om fedre i norsk historie og litteraturhistorie. Artikkelen «Ibsen and Fatherhood» (New Literary History, 2006) tar opp farsfigurer hos Henrik Ibsen. Han har også skrevet den teoretiske artikkelen «Masculinities and the Phenomenology of Men's Orgasms» (Men and Masculinities, 2007), som er hans mest siterte arbeid, og hvor han argumenterer for en ny seksualetikk basert på «penis som en bro fra meg til deg». Artikkelen ble i 2010 utsatt for kritikk fra biologer. Lorentzen har også bidratt med kapitler i flere bøker.

Lorentzen har skrevet to populærvitenskapelige bøker, Maskulinitet : blikk på mannen gjennom litteratur og film (2004) og Fra farskapets historie i Norge 1850–2012 (2012). Han var også medredaktør for en lærebok for studenter på bachelornivå,  Kjønnsforskning – en grunnbok (2006, sammen med Wencke Mühleisen) og for antologien Män i Norden (2006, sammen med Claes Ekenstam).

Offentlige debatter 
Våren 2008 deltok Jørgen Lorentzen i en diskusjon om deling av fødselspermisjon. Førsteamanuensis og evolusjonspsykolog Leif Edward Ottesen Kennair ved NTNU og humanbiolog Terje Bongard ved NINA hevdet i debatten om deling av fødselspermisjon at det var problematisk å ta barnet fra mor. Lorentzen innvendte at ingen hadde hevdet at barnet skal tas fra mor, men at far skal komme inn i tillegg til mor. Han karakteriserte synspunktene til Ottesen Kennair og Bongard som «biofascisme», og mente at de la en statisk forståelse av familien for dagen. 

Jørgen Lorentzen har i intervjuer og artikler uttrykt skepsis over kjønnslemlestelse (omskjæring) av gutter, og argumentert for et forbud, slik det er mot omskjæring av jenter. Lorentzen mener at det er «en sterk sammenheng mellom guttens lidelse og det at han skal innta en forventet posisjon i kjønnshierarkiet».

I mars 2010 sendte NRK programserien Hjernevask av Harald Eia, der Lorentzen var en av flere norske forskere som ble intervjuet. I programmene ble Lorentzen gjengitt som om han mener at biologi ikke har noen som helst betydning for forskjeller mellom menns og kvinners kjønnsidentitet. Lorentzen mente senere at Eia hadde kryssklippet uttalelsene hans, hvorpå Eia og NRK la ut til offentligheten det uredigerte, komplette råmaterialet av intervjuene med Lorentzen. Samme måned klaget Lorentzen programmet inn til PFU, og hevdet programmet brøt garantier han ba om å få før det ble sendt. PFU konkluderte med at NRK ikke hadde brutt god presseskikk.

Bibliografi

Bøker
Mannlighetens muligheter: Om mannlig under, erfaring og etikk i det moderne gjennombrudds litteratur, doktorgradsavhandling, 1997
Maskulinitet : blikk på mannen gjennom litteratur og film, populærvitenskapelig bok, Spartacus, 2004
Kjønnsforskning: en grunnbok, lærebok på bachelornivå, redaktør med Wencke Mühleisen, Universitetsforlaget, 2006
Fra farskapets historie i Norge 1850–2011, populærvitenskapelig bok om fedre i litteratur og populærkultur, Universitetsforlaget, 2011

Fagartikler og bokkapitler
«Kunsten å sette seg». I Hilsen: En bok til Arne Melberg i anledning 60-årsdagen, festskrift til professor i litteraturvitenskap Arne Melberg, Gyldendal Norsk Forlag, 2002
«Ekstase og etikk i Hamsuns Mysterier». I Heiko Uecker (red.), Neues zu Knut Hamsun (Texte und Untersuchungen zur Germanistik und Skandinavistik, bd. 51), Peter Lang, 2002
«Masculinity and Paranoia in Strindberg's The Father». I Søren Ervø og Thomas Johansson (red.) Among Men. Ashgate, 2003
«Ibsen og farskap», Tidsskrift for kjønnsforskning, 2005 (også publisert på engelsk som «Ibsen and Fatherhood», New Literary History, 2006)
«En ærgjerrig ordensmann». I: Ting om Ibsen: Tingene, livet og dramatikken. Andrimne forlag, 2006. ISBN 82-92546-07-3
«Masculinities and the Phenomenology of Men's Orgasms», Men and Masculinities, 2007

Referanser 

Vitenskapelig ansatte ved Universitetet i Oslo
Norske kjønnsforskere
Norske journalister
Norske sakprosaforfattere
Førsteamanuenser
Personer fra Larvik kommune